钦定古今图书集成/明伦汇编/氏族典/第550卷 > 《廖用贤尚友录》 > 聂天骥
## 钦定古今图书集成/明伦汇编/氏族典/第550卷 > 《廖用贤尚友录》 > 聂天骥

按《金史聂天骥传》：“天骥，字元吉，五台人，至宁元年进
士，调汝阴簿，历睢州司候、封丘令。兴定初，辟为尚书
省令史，寻授吏部主事，权监察御史。忤太后旨，出为
同知汝州防御使事。未赴，陜西行尚书省驿召，特旨
遥领金安军节度副使，兼行尚书省都事。未几，入为
右司员外郎，转京兆治中，寻为卫州行尚书六部事。”
庆阳围急，朝廷遣宿州总帅牙古塔救之，以天骥充
经历官。围解，从别帅守邠。帅欲弃州而东，天骥力劝
止之，不从。帅坐是被系逮，天骥降京兆治中，寻复右
司员外郎。丁母忧，夺哀复职。哀宗迁归德，天骥留汴
中。崔立变，天骥被创甚，卧一十馀日，其女舜英谒医
救疗，天骥叹曰：“吾幸得死，儿女曹乃为谒医，尚欲我
活耶？”竟郁郁以死。舜英葬其父，明日亦自缢。天骥沈
静寡言，不妄交，起于田亩，能以雅道自将，践历台省，
若素宦然。